text: Brussel·les promet "moltes més dosis" del vaccí a partir de l'abril: "Ara no són tan abundants com voldríem"
  Brussel·les promet "moltes més dosis" del vaccí a partir de l'abril: "Ara no són tan abundants com voldríem"
  La CE defensa la seva negociació amb les farmacèutiques: "Vam comprar tot el que podíem comprar"
  Brussel·les promet l'arribada de "moltes més dosis" del vaccí contra la covid a partir de l'abril. La negociadora de la Comissió Europea (CE) dels contractes pels vaccins, Sandra Gallina, ha assegurat en una compareixença al Parlament Europeu que els contractes tancats amb les farmacèutiques preveuen la distribució a la primavera del gruix de les 760 milions de dosis comprades a Pfizer-BioNTech i Moderna. En canvi, el subministrament entre gener i març serà més limitat. "En aquests primers tres mesos les dosis no són tan abundants com voldríem", ha admès. La CE ha defensat el volum del contracte inicial tancat amb les farmacèutiques. "Vam comprar tot el que podíem comprar", ha dit Gallina als eurodiputats.
  Brussel·les va negociar de forma centralitzada la compra anticipada de vaccins mentre encara s'estaven provant en els assajos clínics. La CE té fins a sis acords amb farmacèutiques, dels quals només dos per ara estan en marxa després que l'Agència Europea del Medicament donés l'aval al vaccí de Pfizer-BioNTech a mitjans de desembre i a la de Moderna a principis de gener.
  La CE va fer una compra inicial de 300 milions de dosis a Pfizer-BioNTech i de 160 milions a Moderna. La setmana passada l'executiu europeu va duplicar la compra a Pfizer-BioNTech afegint 300 milions de dosis més. Això significa que la UE té assegurats vaccins per cobrir entorn el 85% de la població amb dues dosis per persona. Ara bé, el gruix de les dosis no arribarà fins a la primavera i, per això, la CE recorda als estats que han de prioritzar els grups de risc en l'inici de la campanya de vaccinació.
  Segons Gallina, si el vaccí d'Oxford-AstraZeneca obté l'aval del regulador de la UE a finals de gener, la CE calcula que les primeres dosis arribarien a mitjans de febrer. També ha avançat que Oxford-AstraZeneca faria dues entregues al mes, però els detalls de la distribució encara s'ha de concretar.
  Pel que fa a la logística de la distribució actual als estats membre de la UE, Gallina ha assegurat que només han detectat problemes en tres casos "menors". "Les entregues s'estan fent", ha afirmat. En les últimes setmanes han sorgit crítiques arreu d'Europa per la velocitat de la vaccinació en alguns països i per problemes de subministrament.